MS «Song of Norway»

MS «Song of Norway» (IMO: 7005190) var et norsk cruiseskip som var eid av det norske sameiet M/S Song of Norway (I. M. Skaugen & Co.) og som gikk i cruisetrafikk i Karibia for det norskeide cruiserederiet Royal Caribbean Cruise Line (RCCL) fra 1970 til 1997 med ukentlige avganger fra Miami i Florida.

Skipet var byggnummer 392 ved Wärtsilä Helsingin Telakka i Helsingfors i Finland, og ble levert for RCCL i 1970 som det første skipet i RCCL-flåten, og som det første skipet i Song of Norway-klassen bestående av tre næridentiske søsterskip. De andre var søsterskipene «Nordic Prince» og «Sun Viking» – henholdsvis levert i 1971 og 1972.

I løpet av hennes karriere seilte hun under flere navn og hadde flere eiere. Hun ble senere omgjort til et kasinoskip og i 2013 ble skipet solgt for skrap og hugget opp i Jiangmen i Kina.

 Historie 

 Konstruksjon 
I september 1968 kontraherte det norske sameiet M/S Song of Norway under I. M. Skaugen & Co. (et av tre norske rederi og eiere i Royal Caribbean Cruise Line-konsortiet) med det finske verftet Wärtsilä Helsingin Telakka i Helsingfors, om bygging av et moderne cruiseskip med et eksteriørdesign som kunne minne om en yacht. Skipet ble kjølstrukket 2. april 1969 og fikk verftets byggnummer 392.

2. desember 1969 ble skipet døpt «Song of Norway» av sin gudmor Magnhild Borten (fruen til daværende statsminister Per Borten) og sjøsatt med stabelavløpning ved verftet i Helsingfors. 5. oktober 1970 ble hun overlevert til sameiet M/S Song of Norway. Byggekostnaden for skipet var USD 14 500 000.

 Skipet 

 Dekk og fasiliteter 
Nr.DekkFasiliteterRef.9Øvre soldekkObservasjonsdekk8KompassdekkSun Walk og Viking Crown Lounge7SoldekkPool Cafe, Pool Bar, Sports Area og svømmebasseng6PromenadedekkLounge of the Midnight Sun, Verandah Cafe, medisinsk senter og promenadedekk5RestaurantdekkMy Fair Lady Lounge, The King and I, Casino Royale, South Pacific Lounge og matsal4HoveddekkKarl Johans Gate, skjønnhetssalong, gavebutikker, informasjonskontor og passasjerlugarer3A-dekkPassasjerlugarer2B-dekkPassasjerlugarer1C-dekkKun for mannskap

 Tekniske spesifikasjoner 

 Størrelse og dimensjoner 
MS «Song of Norway» hadde ved overlevering en brutto(register)tonnasje på 18 416 BRT, en netto(register)tonnasje på 9 591 NRT og en dødvekttonnasje på 3 151 TDW. Etter at skipet ble forlenget i 1978, fikk skipet en ny brutto(register)tonnasje på 23 005 BRT, en ny netto(register)tonnasje på 12 716 NRT og en ny dødvekttonnasje på 4 525 TDW. I 1994 ble hun ommålt med en bruttotonnasje på 22 945 BT og en nettotonnasje på 10 558 NT.

MS «Song of Norway» hadde ved levering en største lengde (LOA) på 168,43 meter (553 fot) og en lengde mellom perpendikulærene (LPP) på 138,27 meter (454 fot). Etter forlengingen i 1978 fikk skipet en ny LOA på 194,32 meter (638 fot) og en ny LPP på 164,16 meter (539 fot). Skipets største bredde målte 24,01 meter (79 fot). Dypgående stakk skipet 6,70 meter (22 fot), mens skipets dybde i riss (målt fra underkant av hoveddekksplaten til overkant av kjølplaten) målte 14,20 meter (47 fot).

 Kapasiteter 
MS «Song of Norway» hadde ved levering en maksimal passasjerkapasitet på 880 passasjerer. Etter at skipet ble forlenget i 1978 fikk hun en ny maksimal passasjerkapasitet på 1 040 passasjerer, mens mannskapet var på 400 besetningsmedlemmer. Skipet hadde en bunkerskapasitet på 1 700 tonn.

 Maskin og fremdrift 
Hovedmaskineriet på «Song of Norway» besto av fire Wärtsilä Sulzer 9-ZH-40/48 dieselmotorer med en samlet ytelse på 18 000 BHK ved 481 o/min giret til 181 o/min til to vribare skrupropeller. Hver hovedmotor var en 9-sylindret 2-taktet enkelveis dieselmotor med en sylinderdiameter på 400 mm og et stempelslag på 480 mm.

Hjelpemaskineriet besto av seks dieselgeneratorer, hver med 752 kW (totalt 4 512 kW), og én diesel-nødgenerator på 200 kW. I tillegg hadde skipet to hjelpekjeler med arbeidstrykk på 7,0 bar og to ekshaustkjeler med arbeidstrykk på 7,0 bar.

Fremdriften ble besørget av to halvspaderor, to vribare skrupropeller og to sidepropeller forut. Skipet hadde en toppfart på 21 knop (39 km/t) ved et forbruk på 63 tonn per døgn. Marsjfarten var 16 knop (30 km/t).

 Klassing og register 
MS «Song of Norway» var klasset i det norske klassifikasjonsselskapet Det Norske Veritas (DNV) og hadde følgende klassenotasjon: ✠ 1A1 E0 + MV. Skipet var i perioden 1988 til 1997 registrert i Norsk Internasjonalt Skipsregister (NIS), som er en underavdeling i Sjøfartsdirektoratet.

 I media 
8. januar 2013 ble det sluppet ut en musikkvideo i forbindelse med 66-årsdagen til den britiske sangeren og skuespilleren David Bowie. Musikkvideoen var laget til singelen «Where Are We Now?» til det kommende studioalbumet The Next Day som ble sluppet ut 8. mars 2013. I musikkvideoen kan man se David Bowie posere i en marineblå t-skjorte med teksten «m/s Song of Norway».

 Galleri 

 Referanser 

 Eksterne lenker 



Kategori:Cruiseskip
Kategori:Skip fra 1970
Kategori:Skip bygget i Finland
Kategori:Artikler i sjøfart-prosjektet